Alþjóðaheilbrigðisstofnunin hefur gefið leyfi fyrir tveimur meðferðum við COVID-19. Með þeim á að draga verulega úr hættu á alvarlegum veikindum eða andlátum af völdum sjúkdómsins.
Fjallað er um málið í breska læknablaðinu BMJ. Sérfræðingar stofnunarinnar segja að sé gigtarlyfið Baricitinib gefið alvarlega veikum sjúklingum ásamt sterum minnki þörf á notkun öndunarvéla og lífslikur aukist.
Einnig er mælt með notkun einstofna mótefnislyfsins Sotrovimab til að koma í veg fyrir mikil veikindi og sjúkrahúsinnlögn hjá eldra fólki, fólki með ónæmisbrest eða langvinna sjúkdóma á borð við sykursýki. Sérfræðingar segja gagnsemi lyfsins óverulega fyrir fólk sem ekki er í hættu á að þurfa að leggjast inn á sjúkrahús auk þess sem virkni þess gegn nýjum afbrigðum á borð við omíkron sé enn óljós.
Alþjóðaheilbrigðisstofnunin hefur þrisvar áður veitt leyfi til notkunar lyfjameðferðar við COVID-19. Ráðleggingar um meðferð eru uppfærðar reglulega í ljósi niðurstaðna klínískra rannsókna.
Omíkron afbrigðið fer mikinn um allan heim og óttast sérfræðingar heilbrigðisstofnunarinnar að helmingur allra Evrópubúa eigi eftir að sýkjast af völdum þess á næstu tveimur til þremur mánuðum.